stanford-oval/wikipedia huggingface dataset:
סטריי קידס

| --- | --- |


סטריי קידס בינואר 2023
 מקום הקמה:  קוריאה הדרומית 
 מוקד פעילות:  דרום קוריאה
 תקופת הפעילות:  מ-2017
 סוגה:  קיי-פופ, היפ-הופ, מוזיקה אלקטרונית
 חברת תקליטים:  JYP Entertainment, Epic Records Japan
 פרסים והוקרה:  VMA  Seoul Music Award for Rookie of the Year (15 בינואר 2019)  פרסי המוזיקה של iHeartRadio 
 straykids.jype.com
 פרופיל ב-IMDb
 חברים
 בַּאנגצ'אן  לִינוֹ  צַ'אנְגְבּין  היוֹנג'ין  הַאן  פליקס (אנ')  סוּנְגְמִין I.N
 חברים לשעבר
 ווּג'ין
 
סטריי קידס (באנגלית: Stray Kids או SKZ (ילדים משוטטים); בקוריאנית: 스트레이 키즈 (סוטוריי קיג'ו) היא להקת בנים דרום קוריאנית המורכבת משמונה חברים, שהוקמה על ידי חברת התקליטים JYP אנטרטיינמנט בשנת 2017 במהלך תוכנית ריאליטי הנושאת את אותו השם. הלהקה מפיקה עצמאית את כל השירים שלהם עוד מתחילת דרכם, קבוצת ההפקה הראשית שלהם מכונה 3Racha (סרירצ'ה) והיא כוללת את באנגצ'אן, צ'אנגבין והאן, גם החברים האחרים משתתפים לעיתים קרובות בכתיבת השירים. חברי הלהקה הם: בַּאנגצ'אן (bang chan), לִינוֹ (lee know), צַ'אנְגְבּין (changbin), היוֹנג'ין (hyunjin), הַאן (han), פליקס (felix), סוּנְגְמִין (seungmin) ו-איי-אן (I.N). בהרכבה המקורי הכילה הלהקה תשעה חברים, אך באוקטובר 2019 עזב החבר לשעבר ווּג'ין (woojin) את הלהקה מסיבות אישיות. חברי הלהקה נבחרו אישית על ידי באנגצ'אן, מנהיג הלהקה, דבר שהיה חסר תקדים עד אז בקהילת הקייפופ.
היסטוריה > 2017-2018: הקמת הלהקה, אלבום הבכורה וסדרת אלבומי I am

באוגוסט 2017 הכריזה JYP Entertainment באופן רשמי על תוכנית הריאליטי העתידית שלה שמטרתה ליצור להקת בנים חדשה. פרטים נוספים וטיזרים פורסמו בחודשיים שלאחר מכן, כולל שם התוכנית - "stray kids survival show". לינו ופליקס הודחו בתחילה מהלהקה, אך בסופו של דבר כל תשעת החברים נכנסו להרכב הסופי. ב-17 באוקטובר פרסמה החברה את השיר הראשון של סטריי קידס, ששמו "Hellevator".
במקביל להשקת האתר הרשמי של סטריי קידס, הכריזה JYP Entertainment על פרסום מיני-אלבום טרום-בכורה בשם Mixtape. האלבום הכיל את "Hellevator" וששה שירים נוספים שחברי הלהקה ביצעו במהלך תוכנית הריאליטי.
ב-25 במרץ 2018 ביצעה הלהקה את מופע הראווה הראשון שלה. למחרת פורסם מיני-אלבום בשם I am Not. ב-14 באפריל 2018 ביצעה הלהקה את ההופעה הראשונה שלה מחוץ לקוריאה, כשהופיעה בפסטיבל המוזיקה KCON (אנ') שהתקיים ביפן. ב-6 באוגוסט פורסם המיני-אלבום השלישי של הלהקה, I Am Who.
היסטוריה > 2019: סדרת Clé ועזיבתו של ווג'ין

בתחילת שנת 2019 יצאה הלהקה לסיבוב הופעות בשם "I Am..." ברחבי אסיה, וערכה סיבוב נוסף לקידום מכירות בטג'אן, פוסאן, אינצ'ון וסיאול שבקוריאה. ב-25 במרץ 2019 פורסם המיני-אלבום הרביעי של הלהקה, Clé 1: Miroh, לרגל יום השנה להופעת הבכורה של הלהקה. ב-4 באפריל זכתה הלהקה בפרס תוכנית המוזיקה הראשון שלה, כשזכתה בפרס על הסינגל המוביל של Clé 1: Miroh,‏ "Miroh", בתוכנית המוזיקה הדרום-קוריאנית אם קאונטדאון של Mnet (אנ').
ב-19 ביוני פרסמה הלהקה את האלבום Clé 2: Yellow Wood (אנ'). ב-9 באוקטובר פורסם סינגל דיגיטלי בשם "Double Knot". בנובמבר יצאה לסיבוב ההופעות העולמי הראשון שלה, "District 9: Unlock". ב-28 באוקטובר הודיעה JYP Entertainment כי חבר הלהקה ווג'ין יעזוב את הלהקה מסיבות אישיות. ב-13 בנובמבר פרסמה הלהקה את הסינגל "Astronaut", הסינגל הראשון שלה כלהקה בת שמונה חברים. ב-9 בדצמבר פורסם המיני-אלבום החמישי של הלהקה, Clé: Levanter (אנ'), וב-26 בדצמבר פורסם סינגל דיגיטלי נוסף בשם "Mixtape: Gone Days".
היסטוריה > 2020: בכורה באנגלית וביפנית, אלבום אולפן ראשון

ב-24 בינואר 2020 פרסמה הלהקה גרסאות בשפה האנגלית של הסינגלים "Double Knot" ו-"Levanter", כאלבום סינגל בשם Step Out of Clé. ב-18 במרץ פורסם אלבום האוסף הראשון של הלהקה, SKZ2020 (אנ'), שכלל גרסאות מחודשות של שירים ישנים וגרסאות יפניות של השירים "My Pace", "Double Knot" ו-"Levanter". ב-26 במרץ פרסמה הלהקה סינגל דיגיטלי נוסף, בשם "Mixtape: On Track". ב-3 ביוני פורסם הסינגל הראשון של הלהקה בשפה היפנית, "Top", ואיתו שיר צד ב' בשם "Slump". ‏"Top" שימש כשיר הנושא של סדרת האנימה "Tower of God" (אנ'), ואילו "Slump" שימש כשיר הסיום שלה. גרסאות קוריאניות לשירים אלה פורסמו ב-13 במאי, וגרסאות אנגליות ב-20 במאי.
ב-17 ביוני פרסמה הלהקה את אלבום האולפן הראשון שלה, Go Live (אנ'), עם הסינגל המוביל "God's Menu". האלבום דורג, לראשונה בתולדות הלהקה, בראש מצעד האלבומים השבועי של סירקל צ'ארט. באוגוסט 2020 קיבל האלבום תואר פלטינה מאיגוד תעשיית ההקלטות הדרום קוריאני. "God's Menu" הפך לסינגל הראשון של הלהקה שהופיע במצעד ההורדות השבועי של סירקל צ'ארט, כשדורג במקום ה-144. שלושה חודשים לאחר מכן פרסמה הלהקה את האלבום מחדש, תחת השם "In Life". במהלך קידום האלבום זכתה הלהקה בפרסים בתוכניות המוזיקה אם קאונטדאון ו-Show Champion (אנ').
ב-4 בנובמבר פורסם המיני-אלבום הראשון של הלהקה בשפה היפנית, All In (אנ'). המיני-אלבום קיבל תואר זהב מאיגוד תעשיית ההקלטות היפני. בנובמבר ערכה הלהקה את הקונצרט המקוון הראשון שלה, שנקרא "Unlock: Go Live In Life". בקונצרט זה ביצעה הלהקה לראשונה את הגרסה הקוריאנית לשיר "All In", שפורסמה בסופו של דבר ב-26 בנובמבר כסינגל דיגיטלי.
היסטוריה > 2021: Kingdom: Legendary War ו-Noeasy

בטקס פרסי המוזיקה האסייתית של Mnet לשנת 2020 הוכרז שסטריי קידס תשתתף ב-"Kingdom: Legendary War", תוכנית בה התחרו להקות בנים דרום קוריאניות שונות. ב-3 ביוני 2021 זכתה הלהקה בתוכנית.
חברי הלהקה ערכו את מפגש המעריצים הרשמי הראשון שלהם, "'Stray Kids 1st #LoveStay 'SKZ-X", ב-20 בפברואר 2021, ואת מפגש המעריצים היפני הראשון שלהם - "STAYing Home Meeting" - ב-18 במרץ, לרגל יום השנה להופעת הבכורה שלהם ביפנית.
ב-19 במרץ פורסמה גרסה קוריאנית לשיר "Going Dumb" של המפיק המוזיקלי השוודי אלסו ושל המוזיקאי הסיני CORSAK, אותה ביצעו חברי סטריי קידס. השיר דורג במקום ה-13 במצעד שירי הדאנס/אלקטרוני של "בילבורד", לראשונה בתולדות הלהקה. ב-26 ביוני פרסמה הלהקה את השלישי בסדרת המיקסטייפים שלה, "Mixtape: Oh". המיקסטייפ היה השיר הראשון של הלהקה שהגיע לראש מצעד שירי העולם הדיגיטליים.
ב-23 באוגוסט פרסמה הלהקה את אלבום האולפן השני שלה, Noeasy (אנ'). האלבום דורג בראש מצעד האלבומים של סירקל צ'ארט וקיבל מאיגוד תעשיית ההקלטות הדרום קוריאני אישור על מכירת מיליון עותקים. הסינגל המוביל של האלבום, "Thunderous" (אנ'), דורג במקום ה-80 במצעד הבילבורד גלובל 200 וזכה בפרסים בשש תוכניות מוזיקה שונות. ב-13 באוקטובר פרסמה הלהקה סינגל יפני נוסף, "Scars"/"Thunderous (Japanese ver.)". הסינגל דורג במקום השני הן במצעד הסינגלים של אוריקון והן במצעד יפן הוט 100.
ב-29 בנובמבר פורסם אלבום סינגל מיוחד בנושא חג המולד בשם Christmas EveL (אנ'), שהכיל שיר בשם "Winter Falls" בנוסף לשיר הנושא. האלבום הגיע לראש מצעד האלבומים של סירקל צ'ארט וקיבל תואר פלטינה מאיגוד תעשיית ההקלטות הדרום קוריאני. ב-23 בדצמבר פרסמה הלהקה גרסה מחודשת של אלבום האוסף SKZ2021.
היסטוריה > 2022 – 2024: Oddinary, Circus, Maxident, The Sound, 5 Star, Social Path, Rock Star

ב-10 בפברואר 2022 הוכרז שסטריי קידס חתמה עם ריפבליק רקורדס על קידום מכירות בארצות הברית. ב-18 במרץ פרסמה הלהקה את המיני-אלבום השישי שלה, Oddinary (אנ'). המיני-אלבום הגיע לראש המצעדים בדרום קוריאה, בפינלנד, בפולין ובארצות הברית, ונמכר ביותר מ-1.5 מיליון עותקים באותו חודש. Oddinary היה גם האלבום הראשון של הלהקה שנכנס למצעד האלבומים הבריטי ולבילבורד 200. כדי לקדם את האלבום הכריזו חברי סטריי קידס על סיבוב ההופעות השני שלהם, "Maniac World Tour" (אנ'). סיבוב ההופעות החל ב-29 באפריל, בסיאול, המשיך באסיה, אוסטרליה וצפון אמריקה והסתיים בלוס אנג'לס ב-2 באפריל 2023.
ב-22 ביוני פרסמה הלהקה מיני-אלבום יפני בשם Circus (אנ'), וב-1 באוגוסט פרסמה סינגל בשם "Mixtape: Time Out". ב-7 באוקטובר פורסם מיני-אלבום נוסף, Maxident (אנ'), שהגיע לראש המצעדים בדרום-קוריאה, בפולין ובארצות הברית, וקיבל מאיגוד תעשיית ההקלטות הדרום קוריאני אישור על מכירת שלושה מיליון עותקים. ב-21 בדצמבר פרסמה הלהקה את אלבום האוסף השלישי שלה, SKZ-Replay (אנ'). בסוף השנה דורגה הלהקה במקום השביעי ברשימת האמנים הנמכרים ביותר של 2022 שפרסמה הפדרציה הבין-לאומית לתעשייה הפונוגרפית, בעוד ש-Maxident ו-Oddinary מוקמו במקומות ה-6 וה-17 ברשימת האלבומים הנמכרים ביותר של 2022.
אלבום האולפן הראשון של סטריי קידס בשפה היפנית, The Sound (אנ'), פורסם ב-22 בפברואר 2023. הלהקה הופיעה בפסטיבל המוזיקה לולהפלוזה שהתקיים בפריז ב-21 ביולי 2023.
ב-2 ביוני 2023 הוציאה הלהקה את אלבום האולפן השלישי שלהם 5-Star (אנ'), שהיה האלבום הראשון בהיסטוריית הקיי-פופ להגיע ל-5.13 מיליון הזמנות מראש. ב-6 בספטמבר 2023 פרסמה הלהקה את המיני-אלבום היפני Social Path. ב-10 בנובמבר 2023 פרסמה הלהקה את המיני-אלבום השמיני שלה בשפה הקוריאנית, Rock-Star (אנ'), עם הסינגל המוביל "Lalalala" (אנ'), שהפך לשיר הראשון של הלהקה שנכנס למצעד הבילבורד הוט 100.
ב-10 במאי 2024 הוציאו את הסינגל "Lose My Breath" בהשתתפות צ'ארלי פות'. השיר הגיע למקום ה-90 במצעד בילבורד הוט 100.
אמנותיות

סטריי קידס היא להקה בעלת סגנון חופשי ועצמאי יותר מהמקובל בתעשיית המוזיקה הדרום קוריאנית בדרך כלל; כל חברי הלהקה משתתפים בכתיבת השירים ובהלחנתם, ולעיתים גם בהפקה ובעיבוד. כל המיקסטייפים של הלהקה נוצרו בשלמותם על ידי חברי הלהקה בלבד. בלהקה קיימות גם תת-קבוצות. חברי הלהקה באנגצ'אן, האן וצ'נגבין מהווים תת-קבוצה בתוך הלהקה, שאחראית על כתיבה והפקה. תת-הקבוצה מכונה "3RACHA". לינו, היונג'ין ופליקס מהווים תת-קבוצה של הרקדנים הראשיים. תת-הקבוצה מכונה "DANCERACHA". חברי הלהקה סנגמין ו־I.N מהווים תת-קבוצה של הסולנים הראשיים. תת-הקבוצה מכונה "VOCALRACHA".
הסגנון המוזיקלי של הלהקה מתמקד בעיקר בקיי-פופ, בהיפ הופ ובמוזיקת דאנס אלקטרונית, תוך שימוש רב באפקטים קוליים. המוזיקה של סטריי קידס תוארה כ"רועשת" וספגה על כך ביקורות שליליות, אך בראיון ל-"Teen Vogue" בספטמבר 2021 הצהירו חברי הלהקה שהם גאים בכך; "העובדה שהמוזיקה שלנו מתוארת כ'מוזיקה רועשת' פירושה שהיא באמת משאירה רושם", אמר סנגמין.
חברי הלהקה

הלהקה הכילה בהרכבה המקורי 9 חברים, ב-28 באוקטובר 2019 ווּג'ין עזב את הלהקה בגלל סיבות אישיות. בין החודשים פברואר ליוני בשנת 2021 לקח היוֹנג'ין פסק זמן מחברותו בלהקה בעקבות טענות לבריונות מצדו.
| שם במה | שם לידה | תאריך לידה | תפקיד |
| --- | --- | --- | --- |
| בַּנגצ'אן אנגלית: BANG CHAN קוריאנית: 방찬 | באנג צ'אן / כריסטופר באנג אנגלית: Bang Chan/Christopher Bang קוריאנית: 방찬/크리스토퍼 뱅 | 3 באוקטובר 1997 (27) | מנהיג הלהקה, מפיק ראשי, סולן ראשי, ראפר משנה, חבר ב-3racha |
| לִינוֹ אנגלית: LEE KNOW  קוריאנית: 리노 | לי מין-הו אנגלית: Lee Min-ho קוריאנית: 이민호 | 25 באוקטובר 1998 (26) | רקדן ראשי, סולן משנה, ראפר משנה, חבר ב-danceracha |
| צַ'נְגְבּין אנגלית: CHANGBIN קוריאנית: 창빈 | סו צ'אנג-בין אנגלית: Seo Chang-bin קוריאנית: 서창빈 | 11 באוגוסט 1999 (25) | מפיק, ראפר ראשי, סולן משנה, חבר ב-3racha |
| היוֹנג'ין אנגלית: HYUNJIN קוריאנית:현진 | הוואנג היון-ג'ין אנגלית: Hwang Hyun-jin קוריאנית: 황현진 | 20 במרץ 2000 (24) | רקדן ראשי, ראפר ראשי, סולן משנה, חבר ב-danceracha |
| הַאן אנגלית: HAN קוריאנית: 한 | האן ג'י-סונג אנגלית: Han Ji-sung קוריאנית: 한지성 | 14 בספטמבר 2000 (24) | ראפר ראשי, סולן ראשי, מפיק, חבר ב-3racha |
| פליקס (אנ') אנגלית: FELIX קוריאנית: 필릭스 | לי יונג-בוק אנגלית: Lee Yong Bok קוריאנית: 이필릭스 | 15 בספטמבר 2000 (24) | רקדן ראשי, ראפר ראשי, סולן משנה, חבר ב-danceracha |
| סָנְגְמִין אנגלית: SEUNGMIN קוריאנית: 승민 | קים סונג-מין אנגלית: Kim Seung-min קוריאנית: 김승민 | 22 בספטמבר 2000 (24) | סולן ראשי, ראפר משנה, חבר ב-vocalracha |
| I.N | יאנג ג'ון-אין אנגלית: Yang Jeong-in קוריאנית: 양정인 | 8 בפברואר 2001 (24) | סולן משנה, מאקנה, חבר ב-vocalracha |
חברים לשעבר
| ווּג'ין (אנ')  אנגלית: Woojin קוריאנית: 우진 | קים וו-ג'ין אנגלית: Kim Woo-jin קוריאנית: 김우진 | 8 באפריל 1997 (27) | ווקאליסט, חבר ב-vocalracha |
פילמוגרפיה > תוכניות טלוויזיה

| שנה | שם | רשת |
| --- | --- | --- |
| 2018 | What If You Are a JYP Entertainment's Trainee? | Dingo K-Drama |
| 2018 | The Reveal of Secret Diary 0f Stray Kids | Dingo K-Drama |
| 2019 | Stray Kids Cries at the Mountain Top | Dingo K-Drama |
פרסים ומועמדויות

| שנה | פרס | קטגוריה | מועמד (ים) | תוצאה | מקור |
| --- | --- | --- | --- | --- | --- |
| 2024 | פרס בחירת הקהל | להקת/צמד השנה | סטריי קידס | זכייה |  |
| 2024 | פרס המוזיקה של iHeartRadio | אמן הקיי-פופ של השנה | סטריי קידס | מועמדות |  |
| 2024 | פרס המוזיקה של iHeartRadio | שיר הקיי-פופ של השנה | "S-Class" | מועמדות |  |
| 2024 | פרס המוזיקה של iHeartRadio | אלבום הקיי פופ של השנה | 5-Star | זכייה |  |
| 2024 | פרס הווידאו קליפים של MTV | הקיי-פופ הטוב ביותר | "Lalalala" | מועמדות |  |
| 2024 | פרס המוזיקה של MTV אירופה | הקיי-פופ הטוב ביותר | סטריי קידס | מועמדות |  |
| 2024 | פרס MAMA | אמן השנה | סטריי קידס | מועמדות |  |
| 2024 | פרס MAMA | בחירת המעריצים של השנה | סטריי קידס | מועמדות |  |
| 2024 | פרס MAMA | להקת הבנים הטובה ביותר | סטריי קידס | מועמדות |  |
| 2024 | פרס MAMA | טופ 10 בחירת המעריצים - גברים | סטריי קידס | זכייה |  |
| 2024 | פרס MAMA | אלבום השנה | Rock-Star | מועמדות |  |
| 2024 | פרס MAMA | ביצוע הדאנס הטוב ביותר - להקת בנים | "Lalalala" | מועמדות |  |
| 2024 | פרס המוזיקה של בילבורד | צמד/להקה מוביל/ה | סטריי קידס | מועמדות |  |
| 2024 | פרס המוזיקה של בילבורד | אמן הקיי-פופ העולמי המוביל | סטריי קידס | זכייה |  |
| 2024 | פרס המוזיקה של בילבורד | אלבום קיי-פופ מוביל | Rock-Star | מועמדות |  |
| 2024 | פרס המוזיקה של בילבורד | אלבום קיי-פופ מוביל | Ate | מועמדות |  |
הערות שוליים

↑  뉴스 : 네이버 엔터, m.entertain.naver.com
↑  Jeong, Ah-ram, "JYP 新 기대주" 스트레이 키즈, 오늘(8일) 전격 데뷔, Naver, ‏8 בינואר 2018 (בקוריאנית)
↑  Jeong, Ji-won, ((Oh!쎈 초점) SM·YG·JYP, 3대 기획사의 2018년, Naver, ‏17 בינואר 2018 (בקוריאנית)
↑  Hugh McIntyre, K-Pop Boy Band Stray Kids Enjoys A Huge Week On Billboard’s Dance/Electronic Charts, Forbes, ‏1 במרץ 2021
↑  Hugh McIntyre, Stray Kids Score Their First No. 1 Hit On A Billboard Chart This Week, Forbes, ‏3 ביוני 2021
↑  Ben Sisario, Stray Kids Head Straight to the Top, New York Times, ‏30 במרץ 2022
↑  Billboard Hot 100™, בילבורד, ‏25 במאי 2024
↑  hgordon, 10 Self-Produced K-Pop Idol Groups You Really Should Be Stanning, Soompi, ‏1 ביולי 2019
1 2 3  Rinn Knight, Cookin’ up a new sound: Stray Kids and the mala taste genre, OUTRO WORDS, ‏5 ביוני 2021
↑  Tássia Assis, Stray Kids Talks New Album “NOEASY” & Embracing Their Noise Music Label, Teen Vogue, ‏3 באוגוסט 2021
↑  Sara Delgado, Stray Kids Member Woojin Is Leaving the K-Pop Group, Teen Vogue, ‏28 באוקטובר 2019 (באנגלית)
↑  Suzanne Sng, K-pop singer Hyunjin of Stray Kids on indefinite hiatus after bullying scandal, The Straits Times, ‏28 בפברואר 2021 (באנגלית)
↑  Oh, Bo-ram, '학폭 논란' 현진, 스트레이키즈 활동 재개…새 싱글 참여, Yonhap News Agency, ‏26 ביוני 2021 (בקוריאנית)
↑  Taylor Swift, 'Barbie' and 'Grey's Anatomy' Score at 2024 People's Choice Awards: See the Full List of Winners, Peoplemag (באנגלית)
↑  2024 iHeartRadio Music Awards: See The Full List Of Winners, iHeart (באנגלית)
↑  Dan Heching, MTV VMAs 2024: See who won, CNN, ‏2024-09-12 (באנגלית)
↑  Here are all the winners from the 2024 MTV Europe Music Awards, euronews, ‏2024-11-11 (באנגלית)
↑  Jeff Benjamin, Here Are the 2024 MAMA Awards Winners, Billboard, ‏2024-11-22 (באנגלית אמריקאית)
↑  Katie Atkinson, Here Are the 2024 Billboard Music Awards Winners: Full List, Billboard, ‏2024-12-13 (באנגלית אמריקאית)
| --- | --- |
בקרת זהויות :  ISNI: 0000 0004 6981 4758  LCCN: no2020073024  MusicBrainz: 142b343d-bf5a-428c-a64f-6d1a7566bbe9  NKC: mzk20241234381  NLK: KAB201804143  VIAF: 8421157527302427300002   WorldCat (עם VIAF): 8421157527302427300002 
סטריי קידס בטקס פרסי המוזיקה של פאקט (אנ'), אפריל 2019
אמת המים של סגוביה

מראה האמה בכיכר הארטילריה
אמת המים במאה ה-19
מקטע האמה המרכזי בכיכר שהוסבה למדרחוב
אמת המים של סגוביה (בספרדית Acueducto de Segovia) היא אחד המונומנטים הרומאים השמורים היטב בחצי האי האיברי, והיא סמלה ואתרה החשוב ביותר של העיר סגוביה, ספרד.
סקירה > תיאור כללי

האמה מובילה מים מנהר פואנטה פריה, העובר בהרים הממוקמים כ-17 קילומטרים מהעיר סגוביה. מהנהר ממשיכה האמה לאורך 15 קילומטרים עד הגעתה לעיר, שם מתנקזים המים למאגר El Caserón ('הבית הגדול'), וממנו ממשיכים בתעלה למאגר Casa de Aguas ('בית המים'). במאגר זה החול שוקע והמים מסוננים באופן טבעי. ביציאה מהמאגר ממשיכים המים לנוע על פני האמה בשיפוע של מעלה אחת, עד הגעתם לאזור האלקסר בשולי העיר. מהאלקסר נכנסת האמה לתחומי העיר העתיקה, חולפת בכיכר דיאס סאנס (Díaz Sanz) וממשיכה אל כיכר הארטילריה (Plaza de la Artillería - בתמונה), בה נראית האמה במלוא הדרה.
סקירה > מבנה

המקטע הראשון של האמה כולל 36 קשתות, אשר נבנו מחדש במהלך המאה ה-15, לאחר שנהרסו בשנת 1072 על ידי המורים. במקטע זה האמה בנויה בשתי קומות של קשתות, הנתמכות באמצעות מסגרות פשוטות המייצבות את המבנה. רוחב הקשתות במפלס העליון הוא 5.1 מטרים, לעומת 4.5 מטרים במפלס התחתון. כמו כן, העמודים במפלס העליון נמוכים וצרים יותר מאלו במפלס התחתון. היקף העומדים במפלס התחתון משתנה לאורך גובהם, כאשר היקפם בתחתית הוא כ-2.4 * 3 מטרים, לעומת 1.8 * 2.5 מטרים בראשם. בראש האמה, מעל העמודים העליונים, עוברת תעלת המים, חלל בצורת האות U בגודל 0.55 * 0.46 מטרים.
האמה בנויה מבלוקים דמויי-לבנה עשויים גרניט. בשיא גובהה, מגיעה האמה לגובה של 28.5 מטרים, מהם 6 מטרים של יסודות. מכניסתה של האמה לעיר ועד הגעתה לכיכר דיאס סאנס, היא בנויה על-גבי 75 קשתות יחידות, 44 קשתות כפולות ו-4 קשתות יחידות נוספות, בסך הכל 167 קשתות. האמה בנויה על-פי העקרונות שהציג ויטרוביוס בספרו 'על אודות האדריכלות'.
היסטוריה

אמת המים אינה כוללת כתובת (ייתכן שזו נכללה בחלק שנהרס) ולכן לא ניתן לקבוע בוודאות את מועד בנייתה. החוקרים מתארכים את בנייתה למחצית השנייה של המאה הראשונה לספירה או שנותיה הראשונות של המאה השנייה.
בימי שלטונם של המלכים הקתוליים, פרננדו השני ואיזבלה הראשונה, עברה אמת המים שיפוץ נרחב. במהלך השיפוץ נבנו מחדש 36 קשתות לאורך האמה, תוך כדי הקפדה על שמירת עיצובה וסגנונה המקוריים. בשלב מאוחר יותר, במהלך המאה ה-16, נוספו לאמה נישות ופסלים.
לאורך ההיסטוריה נשמרה אמת המים במצב מצוין, ועד לאחרונה אף המשיכה להוביל מים לעיר ובעיקר לאלקסר. במהלך המאה העשרים סבל המבנה מבלאי מואץ בעקבות זיהום שנגרם מכלי רכב שעברו בין קשתות האמה. מאז שנת 1997 מתבצעות תוכניות שיקום במטרה להבטיח ולשמר את מצבה של אמת המים. בין היתר, הכיכר בה נמצא חלקה המרכזי של האמה הוסבה למדרחוב ותנועת כלי הרכב הוסטה לרחובות אחרים.
ל"ה גיבורי גוש עציון

ערך זה עוסק באוניית מעפילים. אם התכוונתם למחלקת הלוחמים על שמה נקראת האונייה, ראו .
| --- | --- |

אונית המעפילים "ל"ה גיבורי גוש עציון"
 כינוי:  הזקנה
 ארגון:  המוסד לעלייה ב'
 קורות ההפלגה
 מספר מעפילים:  273
 נתוני האונייה
 סוג האונייה:  אוניית מפרש
 הושקה:  בתחילת שנות העשרים של המאה ה-20
 תאריך רכישה:  (נחכרה)
 הדחק:  150 טון
 הנעה:  מנוע דיזל
 מהירות:  6-5 קשר
מסלול ההפלגה של "ל"ה גיבורי גוש עציון"
ל"ה גיבורי גוש עציון הייתה אוניית מעפילים שנשאה 273 מעפילים, רובם מהונגריה ומרומניה והפליגה מאיטליה בתחילת 1948. האניה נתפסה על ידי הבריטים ומעפיליה הועברו למחנות המעפילים בקפריסין.
שם האוניה

האוניה נקראה על שמה של מחלקת ההר, מחלקה בת 35 לוחמים מהפלמ"ח ומהחי"ש, שיצאו מירושלים ב-15 בינואר 1948 לשם סיוע לגוש עציון הנצור. הקבוצה התגלתה והותקפה על ידי לוחמים ערבים  וכל אנשיה נהרגו.
תולדותיה > "סילביה סטאריטה" – אוניית מפרש

סילביה סטאריטה (Sylvia Starita) הייתה אונייה דו-תרנית מדגם סקונר (Schooner), בעלת הדחק של כ- 150 טון,  ולה שלד וציפוי עשויים עץ. היא נבנתה באיטליה בתחילת שנות העשרים של המאה ה-20, כאוניית מפרש במספנה בוויארג'ו שבצפון טוסקנה. בשנות השלושים הותקן בה מנוע דיזל מתוצרת מרצדס בנץ בעל 4 צילינדרים, 2,120 כוח סוס  ו-800 סל"ד (בפועל 500), ותרניה הונמכו. האונייה השתייכה לחברת מריו סטריטה (Mario Starita), והייתה רשומה בנאפולי.
תולדותיה > "ל"ה גיבורי גוש עציון" – אוניית מעפילים" > רכש והכנה

האונייה נרכשה על ידי המוסד לעלייה ב', באמצעות סוכן מקומי באיטליה.
האונייה צוידה בסירת הצלה לשמונה נפש. בחדר מתחת לחדר ההגה נבנה סליק למכשירים ולתעודות, וכן סליק לבני אדם בחדר שרשרת העוגן. 
מקומות הלינה סודרו בקומות במחסן וחולקו לשישה בלוקים של קונסטרוקציה עשויה צינורות ודרגשי עץ.
מפקד האונייה היה יצחק לנדאור (יתרו). מלווים נוספים לא היו. הגדעוני היה יחיאל אדמוני.
צוות הימאים כלל שלושה מלחים, קפטן, שני מכונאים ותיקים, שהיו כבר בהפלגות העפלה. המכונאי הראשי, איטלקי, השתתף בהפלגת האונייה "אף על פי כן".
תולדותיה > "ל"ה גיבורי גוש עציון" – אוניית מעפילים" > המעפילים

273 המעפילים, כללו 179 גברים ו- 88 נשים, מהם 12 ילדים ובני נוער. רובם מהונגריה ורומניה, חברי תנועות ציוניות: המזרחי – 7, איחוד – 49, השומר הצעיר – 47, גורדוניה – 21, הבונים – 42, דרור – 45.
המעפילים הגיעו ממחנה פליטים באוסטריה ומהאזור האמריקאי בגרמניה. כמה מיוצאי הונגריה הגיעו משוודיה. משם הועברו למחנה באיטליה ומשם ברכבת לוונציה.
ב-14 בינואר 1948 הוסעו המעפילים ברכבת לוונציה. משם הועברו בשעות הלילה בשתי סירות מנוע אל האונייה.
התפקידים האחראיים בחיי היומיום באונייה, כמו תצפית ושמירה על המזון, נמסרו לקבוצות "הבונים", שחבריה היו גם ההגאים.
תולדותיה > "ל"ה גיבורי גוש עציון" – אוניית מעפילים" > ההפלגה

האונייה עגנה בתעלה באחת הלגונות של ונציה, במרחק כ-12 מיל מהעיר. שלטונות המכס תפסו את המזון שהובא במכוניות של הג'וינט. כתוצאה מכך ההפלגה הייתה בסכנה. 
בעקבות התערבותה של עדה סרני במשרדי השלטונות ברומא, קיבל מפקד הנמל הוראה לשחרר את המזון  ואף אמר לה בטלפון: "אני לפקודתך גבירתי. מדוע היית צריכה להגיע אלי בעקיפין ולא לפנות ישירות?".
האונייה הפליגה מוונציה ב-17 בינואר 1948 בשעה 05:30.
אוניית גרר הגיעה מוונציה כדי לגרור את האנייה מהתעלה אל מחוץ לנמל. במהלך הגרירה עלתה האונייה על שירטון. 
הוזעקה עזרה נוספת. בצהרים בהתערבות עדה סירני הגיעה גוררת נוספת ובעזרת זרמי הגאות ירדה הספינה מהשרטון והמשיכה בדרכה.
נתיב השיט תוכנן מתעלת פלסטרינה (Pellestrina) בים האדריאטי לאורך החוף המערבי האיטלקי, מפרץ מנפרדוניה (Golfo di Manfredonia), מצר אוטרנטו, הים האגאי, פלופונסוס, איי יוון, מצר קורינתוס, כרתים, קרפאתוס (באיטלקית Scarpanto), כף גאטה (אנ'), לימסול, ביירות, עד חוף נהריה. עם זאת, אולם נתיב ההפלגה שונה כמה פעמים בגלל הסערות והיסחפות האונייה.
לפי התוכנית הייתה אמורה להפגש עם אוניית המעפילים "אנצו סרני", כדי להעביר אליה המעפילים ולחזור לאיטליה, אבל הדבר לא התבצע. בליל 17 בינואר התחוללה סערה קשה בים, והאונייה נכנסה לעגון בנמל אוטרנטו, בקצה ה"מגף" האיטלקי. למחרת בבוקר הפליגה האונייה שוב לכיוון איי יוון. גם המשך ההפלגה לא היה רגוע: ב-29 בינואר הייתה סערה נוספת, וב-30 בינואר היו תקלות במנוע.
תולדותיה > "ל"ה גיבורי גוש עציון" – אוניית מעפילים" > לכידת האוניה על ידי הבריטים

ב-29 בינואר נשלח לאונייה מברק ממפקדת ההגנה: "אין להתנגד בים, יש להתנגד פאסיבית בנמל, אם הכוונה תהיה גירוש לקפריסין". ב-31 בינואר, בשעה 10:00, התגלתה האונייה על ידי מטוס סיור בריטי. באותה עת שהו המעפילים בבטן האוניה. ב-12:00 חגו מעל האוניה שני מטוסים בריטיים, ומיד אחר כך, בשעה 13:00 בקירוב, הופיעה המשחתת הבריטית אה"מ ציילדרס. בשעה 14:30, במרחק של כ-80 מיל ימי (כ-74 ק"מ) מחופי הארץ, הניפה האנייה דגל טורקי אך המשחתת הבריטית נשארה צמודה.
בשעה 17:30 נאלצו המעפילים לעלות לסיפון בגלל המחנק ששרר בבטן האונייה. הם הניפו דגל עברי, ואז שידרו הבריטים בקוד מורס דרישה מהאונייה להפליג לקפריסין. המעפילים השיבו כי הם מסרבים להוראה וכי הם ממשיכים לחיפה. הבריטים ענו כי יסכימו להמשך ההפלגה לחיפה בתנאי שיותר להם לעלות לסיפון. התשובה שניתנה הייתה חיובית, מבלי להתייעץ עם מפקדת "ההגנה" בארץ ישראל, כנראה עקב התנאים הקשים והמנוע שהיה מקולקל. האונייה המשיכה בהתקדמותה, וללווי הצטרפה משחתת נוספת.
ב-1 בפברואר בשעה 10:15, כאשר האונייה הייתה במרחק 29 מיל (כ-53 ק"מ) מחופי לבנון, חסמה משחתת בריטית את נתיב השיט. בשעה 11:20, כאשר שתי משחתות חוסמות את דרכה, זינקו 45 מלחים בריטים ושני קצינים ועלו על סיפון האונייה. המלחים השליכו את אנטנת הקשר לים. המנוע השתתק והאונייה נגררה לנמל חיפה. בשעה 14:00 הגיעה האונייה לנמל ונקשרה לסיירת אה"מ פיבי (Pheobe).
המעפילים הועברו למחנה קיץ 55, אחד מתוך מחנות המעצר בקפריסין. ההוראות למלווים היו להסתתר בסליק ולהתחמק אחר כך. יצחק לנדאור הסתתר בסליק, אך התגלה והועבר עם המעפילים לקפריסין. יחיאל אדמוני נשלח אף הוא עם המעפילים לקפריסין, אך כעבור שבועיים הצליח לצאת באמצעות סרטיפיקט על שם אישה, ובנמל חיפה חולץ בידי עובדי הנמל.
הערות שוליים

↑  [Studi e ricerche sulla Resistenza
e l’Età contemporanea http://www.isrecsavona.it/pubblicazioni/quaderni/numero-5/quaderni-savonesi-5.pdf], Quaderni Savonesi, No. 5, Marzo 2008, p. 16, (באיטלקית)
גאיה גל וגילי

| --- | --- |

 סוגה:  ילדים, בובות
 יוצרים:  רובין סטיבנס אנדרו דוונפורט.
 ארץ מקור:  בריטניה בריטניה
 מספר עונות:  6
 מספר פרקים:  276
 הפקה
 חברת הפקה:  Ragdoll Productions
 הפצה:  אולפני ITV 
 אורך פרק:  10-25 דק'
 שידור
 רשת שידור:  ITV (בריטניה)   הטלוויזיה החינוכית (ישראל)
 תקופת שידור מקורית:  3 בינואר 1993 – 27 באפריל 1998
 קישורים חיצוניים
 דף התוכנית ב-IMDb
 
גאיה גל וגילי (באנגלית: Tots TV) הייתה תוכנית טלוויזיה בריטית חינוכית לילדים בגילאי הגן ובית הספר היסודי בת 276 פרקים. הסדרה שודרה בישראל משנת 1996 עד 1997 בדיבוב לעברית בטלוויזיה החינוכית. הסדרה זכתה בשני פרסי באפט"א לטלוויזיה.
שיר הפתיחה של התוכנית בגרסה העברית בוצע על ידי שלוש מדבבות הסדרה אור אזולאי, עירית ענבי ומירב גרובר.
תקציר העלילה

עלילת התוכנית מתמקדת בשלושה ילדים :גאיה גל וגילי שגרים בבית כפרי מוקף ירק. השלושה יוצאים לחקור את העולם ולגלות דברים חדשים בעזרת תיק קסמים מיוחד.
דמויות ומדבבים בעברית

גאיה (עברית: אור אזולאי, במקור: טילי), ילדה עם שיער כתום. בסדרה המקורית דוברת גאיה צרפתית, וספרדית בשידורי הסדרה בארצות הברית. עם זאת, בדיבוב הישראלי היא אינה דוברת שום שפה אחרת מלבד עברית.
גל (עברית: עירית ענבי, במקור: טום), ילד ממושקף בעל שיער כחול וככל הנראה המבוגר מהשלישייה.
גילי (עברית: מירב גרובר, במקור: טייני) ילד עם שיער ירוק, ככל הנראה הקטן בשלישייה.
גורי (במקור: פֶריבוּ) - הכלבלב של השלישייה.
חמורון (במקור: דונקי) - החמור של השלישייה.